Сопот (община в България)

Община Сопот се намира в Южна България и е една от съставните общини на Област Пловдив.

География

Географско положение, граници, големина 
Общината е разположена в северната част на Област Пловдив. С площта си от 56,003 km2 заема 16-о място сред 18-те общините на областта, което съставлява 0,93% от територията на областта. Община Сопот е една от най-малките общини в България като заема 4-то място отзад-напред. Зад нея са Община Кричим, община Перущица и община Челопеч. Границите ѝ са следните:
 на изток, юг и запад – община Карлово;
 на север – община Троян, Област Ловеч.

Природни ресурси

Релеф 
Южната третина на общината е разположена в северната част на Карловската котловина, като релефът е равнинен със слаб наклон от север на юг. Тук се намира и най-ниската точка на общината от 378 m н.в., разположена в най-южната ѝ част.

В останалите 2/3 от територията на община Сопот се простират южните склонове на Троянска планина (част от Средна Стара планина). Нейният най-висок връх Левски (Амбарица, 2165,5 m) се издига в най-североизточния ъгъл на общината на границата с община Троян.

Води 
От Троянска планина в южна посока се спускат няколко малки реки и дерета, водите на които на някои от тях достигат до река Стряма, а на останалите на 100% се включват в изградени напоителни канали. Най-голяма от тях е Манастирска река, която извира при хижа „Добрила“, минава западно от Сопот, напуска пределите на общината и се влива отляво в река Стряма.

Климат 
В климатично отношение общината попада в преходно-континенталната климатична област. В сравнение с другите Подбалкански полета климатът е по-мек и по-топъл. Температурните инверсии са рядкост. Зимата е мека при средна януарска температура около 0 – -1 °C. Средногодишният брой дни със снежна покривка е 20 – 25. През лятото, което е умерено топло, има 60 дни със среднодневна температура около 20 °C. Валежите са умерени – около 653 мм/кв.м средногодишно, с летен валежен максимум 217 мм/кв.м и зимен валежен минимум 116 мм/m².

Население

Етнически състав (2011) 
Численост и дял на етническите групи според преброяването на населението през 2011 г.:

Населени места 
Общината има 2 населени места с общо население 8375 жители към 7 септември 2021 г.

Административно-териториални промени 
 МЗ № 2820/обн. 14.08.1934 г. – преименува с. Аиево (Алиево) на с. Анево;
 Указ № 319/обн. 06.07.1950 г. – преименува гр. Сопот на гр. Вазовград;
 Указ № 501/обн. 27.08.1965 г. – възстановява старото име на гр. Вазовград на гр. Сопот;
 Указ № 1885/обн. 06.09.1974 г. – заличава с. Анево и го включва като квартал на гр. Сопот;
 Указ № 247/обн. 23.07.1996 г. – отделя кв. Анево от гр. Сопот и го възстановява като отделно населено място – с. Анево;
 Указ № 318/обн. 05.09.2003 г. – отделя гр. Сопот и с. Анево от община Карлово и ги включва в новообразуваната община Сопот с административен център гр. Сопот.

Политика

Награди за Община Сопот 
 Победител в категория „Спорт и младежки политики“, раздел „малки общини“, в онлайн конкурса „Кмет на годината, 2017“. Приз за кмета Деян Дойнов за спортни площадки и зали за насърчаване и развитието на любителския и професионалния спорт.

Транспорт 
В южната част, от запад на изток, на протежение от 5 km преминава участък от трасето на жп линията София – Карлово – Бургас от 42,3 km до Община Сопот. Успоредно на жп линията, но през центъра на град Сопот преминава и участък от 5,6 km от Републикански път I-6 (от km 260,4 до km 266,0).

Топографска карта

Външни препратки 
 Официален сайт на община Сопот

Бележки

Източници